《次韵赵禹平春日书怀》
宋代·喻良能

草色青青二月时，物华虽是我庐非。
日明院宇燕相语，花发园林莺乱飞。
无数小桃初掩映，几多垂柳自因依。
春风十里归吟笔，未用罗帏绣幕围。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。